楚辭三章送郭教授趨朝  其三
作者：陳造
朝代：宋

paragraphs: 爰有人兮媻珊偪側，耕耘寒暑兮圖史儒墨。
吟抱膝兮山南水北，佩明月兮冠切雲。
曳芙蓉兮敷芬，冰其茹兮蕙其薰。
之於世曾莫諒兮，蹇吾猶淮之濆塊。
予揆夫初度兮，磷競彊而爲懦。
髮之新兮志偕而墮，非金玉之人兮孰振吾過。
有牽其復兮有倡其和，完予獨而息黥兮睍新功以自課，一息怳三秋兮胡爲去我而他之。
些君行兮指日邊，章陳兮君席爲前。
揖風袂之翩翻，壽君兮綠樽。
貝宮靚深兮碧落寬，陵天風兮整羽翰。
君無謂予兮考槃，有塵冠兮待彈。